CELEX: 32019R0429
Language: lt
Date: 2019-01-11 00:00:00
Title: 2019 m. sausio 11 d. Komisijos deleguotasis reglamentas (ES) 2019/429, kuriuo Europos Parlamento ir Tarybos reglamentas (ES) 2017/821 papildomas alavo, tantalo, volframo ir aukso išsamaus tiekimo grandinės patikrinimo schemų vertinimo ir pripažinimo metodika ir kriterijais

19.3.2019   
               
               
                  LT
               
               
                  Europos Sąjungos oficialusis leidinys
               
               
                  L 75/59
               
            
         KOMISIJOS DELEGUOTASIS REGLAMENTAS (ES) 2019/429
         2019 m. sausio 11 d.
         kuriuo Europos Parlamento ir Tarybos reglamentas (ES) 2017/821 papildomas alavo, tantalo, volframo ir aukso išsamaus tiekimo grandinės patikrinimo schemų vertinimo ir pripažinimo metodika ir kriterijais
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2017 m. gegužės 17 d. Europos Parlamento ir Tarybos reglamentą (ES) 2017/821, kuriuo nustatomos alavo, tantalo, volframo, jų rūdų ir aukso iš konfliktinių ir didelės rizikos zonų Sąjungos importuotojų prievolės dėl išsamaus tiekimo grandinės patikrinimo (1), ypač į jo 8 straipsnio 2 dalį,
         kadangi:
         
                     (1)
                  
                  
                     gamtos naudingosios iškasenos suteikia didelių vystymosi galimybių, tačiau konfliktinėse ir didelės rizikos zonose dėl jų gali prasidėti arba tęstis smurtiniai konfliktai ir kliudoma siekti vystymosi, gero valdymo ir teisinės valstybės. Siekiant užtikrinti taiką, vystymąsi ir stabilumą tose zonose itin svarbu nutraukti konfliktų ir neteisėto naudingųjų iškasenų naudojimo sąsają;
                  
               
                     (2)
                  
                  
                     Reglamente (ES) 2017/821 nustatomos alavo, tantalo, volframo, jų rūdų ir aukso Sąjungos importuotojų prievolės dėl išsamaus patikrinimo, kurios bus taikomos nuo 2021 m. sausio 1 d. Reglamentas skirtas suteikti skaidrumo ir tikrumo dėl Sąjungos importuotojų ir dėl lydyklų ir rafinavimo įmonių, perkančių iš konfliktinių ir didelės rizikos zonų, tiekimo praktikos;
                  
               
                     (3)
                  
                  
                     jau esama savanoriškų išsamaus tiekimo grandinės patikrinimo schemų, kuriomis siekiama tokių pačių arba panašių tikslų, kaip nustatyta Reglamente (ES) 2017/821. Pagal Reglamentą (ES) 2017/821 Komisijai suteikiama galimybė pripažinti tas schemas, kurios, veiksmingai įgyvendinamos Sąjungos naudingųjų iškasenų arba metalų importuotojo, sudaro tam importuotojui galimybes laikytis šio reglamento;
                  
               
                     (4)
                  
                  
                     todėl būtina nustatyti metodiką ir kriterijus, kuriuos turi taikyti Komisija, kad nustatytų, ar Komisija turėtų pripažinti schemą;
                  
               
                     (5)
                  
                  
                     Reglamento (ES) 2017/821 14 konstatuojamojoje dalyje, be kita ko, nustatyta, kad išsamaus tiekimo grandinės patikrinimo schemoms taikomi reikalavimai turėtų būtų suderinti su EBPO išsamaus patikrinimo rekomendacijomis ir turėtų būti laikomasi tokių procedūrinių reikalavimų, kaip suinteresuotųjų subjektų dalyvavimas, informavimo mechanizmai ir gebėjimas reaguoti. Šioje konstatuojamojoje dalyje taip pat nustatyta, kad Sąjungos importuotojams tenka individuali atsakomybė laikytis išsamaus patikrinimo prievolių, neatsižvelgiant į tai, ar jiems taikoma Komisijos pripažįstama išsamaus tiekimo grandinės patikrinimo schema;
                  
               
                     (6)
                  
                  
                     Reglamento (ES) 2017/821 reikalavimai atitinka EBPO rekomendacijas. Siekiant užtikrinti šio reglamento suderinamumą su EBPO darbu, EBPO sektorių programų suderinimo su EBPO rekomendacijomis dėl naudingųjų iškasenų vertinimo metodika (toliau – EBPO metodika) turėtų sudaryti Komisijos išsamaus tiekimo grandinės patikrinimo schemų vertinimo ir pripažinimo metodikos ir kriterijų pagrindą;
                  
               
                     (7)
                  
                  
                     prireikus turėtų būti konsultuojamasi su EBPO sekretoriatu prieš Komisijai baigiant vertinti paraiškas dėl pripažinimo, ir jam turėtų būti suteikta galimybė pateikti nuomonę dėl ataskaitos projekto ir preliminarių išvadų;
                  
               
                     (8)
                  
                  
                     valstybių narių kompetentingos institucijos yra atsakingos už Reglamento (ES) 2017/821 taikymą ir jo veiksmingą bei vienodą įgyvendinimą visoje Sąjungoje. Todėl Komisija turėtų dalytis informacija apie paraiškas dėl pripažinimo ir savo atliktą šių paraiškų vertinimą su valstybių narių kompetentingomis institucijomis, kad kompetentingoms institucijoms būtų suteikta galimybė veiksmingai prisidėti prie Komisijos atliekamo vertinimo;
                  
               
                     (9)
                  
                  
                     Reglamento (ES) 2017/821 8 straipsnio 3 dalyje nustatyta, kad Komisija turi atsižvelgti į įvairią sektoriaus praktiką įgyvendinant schemą ir taip pat atsižvelgti į rizika pagrįstą požiūrį ir metodą, taikytus pagal tą schemą siekiant nustatyti konfliktines ir didelės rizikos zonas, ir į pasiektų rezultatų sąrašą;
                  
               
                     (10)
                  
                  
                     šis reglamentas neapima jau pripažintų schemų patikrinimo ir reikalavimų, susijusių su schemų pakeitimais laikui bėgant, nes šie klausimai aptariami Reglamento (ES) 2017/821 8 straipsnio 4 ir 5 dalyse;
                  
               
                     (11)
                  
                  
                     Sąjunga turėtų stengtis tinkamai bendradarbiauti su kitos jurisdikcijos institucijomis siekdama paskatinti išsamaus patikrinimo schemų, suderintų su EBPO išsamaus patikrinimo rekomendacijomis, kūrimą ir įgyvendinimą,
                  
               PRIĖMĖ ŠĮ REGLAMENTĄ:
         
            1 straipsnis
            Dalykas ir taikymo sritis
            
               1.   Šiame reglamente nustatytos metodikos ir kriterijų taisyklės, leidžiančios Komisijai įvertinti, ar išsamaus tiekimo grandinės patikrinimo schemos, susijusios su alavu, tantalu, volframu ir auksu, sudaro palankias sąlygas ekonominės veiklos vykdytojams vykdyti Reglamento (ES) 2017/821 reikalavimus, ir pripažinti tokias schemas pagal to reglamento 8 straipsnį.
            
            
               2.   Šis reglamentas taikomas tik schemoms ar jų dalims, susijusioms su metalais ir naudingosiomis iškasenomis, kuriems taikomas Reglamentas (ES) 2017/821, kaip nurodyta to reglamento 1 priede.
            
         
         
            2 straipsnis
            Sąvokų apibrėžtys
            
               1.   Šiame reglamente vartojamų terminų apibrėžtys pateiktos Reglamente (ES) 2017/821.
               Kitų vartojamų sąvokų apibrėžtys:
               a)   schema– išsamaus tiekimo grandinės patikrinimo schema arba išsamaus patikrinimo schema, apibrėžta Reglamento (ES) 2017/821 2 straipsnio m punkte;
               b)   pareiškėjas– subjektas, kuris pateikė ar ketina pateikti paraišką dėl schemos pripažinimo;
               c)   schemos savininkai– Reglamento (ES) 2017/821 8 straipsnio 1 dalyje nurodyti subjektai;
               d)   schemoje dalyvaujantys ekonominės veiklos vykdytojai– fiziniai ar juridiniai asmenys, kuriems pagal schemos reikalavimus atliekamas auditas arba kurie yra kitaip susiję su schema ar dalyvauja joje tokiu būdu, kad remiantis ja tikimasi, kad jie atitiks schemos standartus ir politiką;
               e)   EBPO metodika– EBPO sektorių programų suderinimo su EBPO rekomendacijomis dėl naudingųjų iškasenų, įskaitant jų priedą, vertinimo metodika, paskelbta kartu su EBPO pastaba COM/DAF/INV/DCD/DAC(2018)1;
               f)   visa apimantys išsamaus patikrinimo principai– EBPO metodikos 1 priedo A skirsnyje nustatyti principai;
               g)   pakartotinė paraiška– 
               
                           i)
                        
                        
                           paraiška dėl schemos, dėl kurios jau buvo pateikta bent viena ankstesnė paraiška, kuri buvo pripažinta nepriimtina ar buvo atmesta ar atsiimta;
                        
                     
                           ii)
                        
                        
                           paraiška dėl schemos, kurios pripažinimą Komisija atšaukė;
                        
                     h)   bendrosios pripažinimo sąlygos– 4 straipsnyje išdėstytos sąlygos;
               i)   konkretūs vertinimo kriterijai– 5 straipsnyje nustatyti kriterijai.
            
            
               2.   EBPO metodikoje vartojama sąvoka „sektoriaus programa“ šiame reglamente suprantama taip pat, kaip sąvoka „schema“.
            
         
         
            3 straipsnis
            Paraiškų priimtinumo reikalavimai
            
               1.   Šio straipsnio nustatyta tvarka schemų savininkai gali prašyti, kad Komisija pripažintų jų sukurtas ir prižiūrimas schemas.
            
            
               2.   Kad paraiškos būtų laikomos priimtinomis, jose pateikiama tokia informacija:
               
                           a)
                        
                        
                           pareiškėjo tapatybė;
                        
                     
                           b)
                        
                        
                           asmens, kuris bus atsakingas už įvertinimą, taigi ir Komisijos kontaktinis asmuo, vardas, pavardė ir kontaktinė informacija;
                        
                     
                           c)
                        
                        
                           schemos tikslų apibūdinimas, metalai ir naudingosios iškasenos, kurioms taikoma schema, schemoje dalyvaujančių ekonominės veiklos vykdytojų rūšys, taip pat kurioje vertės grandinės dalyje šie ekonominės veiklos vykdytojai veikia;
                        
                     
                           d)
                        
                        
                           informacija apie paraiškos taikymo sritį, paaiškinimas, ar paraiška yra susijusi su konkrečia schemos dalimi, ar su konkrečia vertės ar tiekimo grandinės dalimi;
                        
                     
                           e)
                        
                        
                           įrodymai, kad schemos politikos modelis ir standartai yra suderinti su Reglamento (ES) 2017/821 2 straipsnio d punkte nurodytais tiekimo grandinės išsamaus patikrinimo principais, atitinkančiais EBPO rekomendacijų 1 priede nurodytą penkių etapų sistemą;
                        
                     
                           f)
                        
                        
                           schemoje dalyvaujančių ekonominės veiklos vykdytojų sąrašas ir kiti subjektai, kurie yra schemos dalyviai arba yra kitaip susiję su ja;
                        
                     
                           g)
                        
                        
                           jei turima, bet koks kitas schemos įvertinimas, įskaitant įsivertinimus, kitos jurisdikcijos kompetentingų institucijų vertinimus ir trečiosios šalies vertinimus;
                        
                     
                           h)
                        
                        
                           prireikus, šios paraiškos ir bet kurios ankstesnės paraiškos ryšys.
                        
                     
            
               3.   Pareiškėjai gali pateikti bet kokią kitą informaciją, kuri, jų nuomone, yra svarbi.
            
            
               4.   Per 45 kalendorines dienas nuo paraiškos gavimo Komisija nustato, ar paraiška yra priimtina, ir apie tai informuoja pareiškėją.
            
            
               5.   Jei Komisija mano, kad 2 dalies e punkte nurodyti įrodymai buvo pateikti, bet trūksta kitos 2 dalyje nurodytos informacijos, ji apie tai informuoja pareiškėją tinkamu laiku ir bet kuriuo atveju iki pasibaigiant 4 dalyje nurodytam terminui, ir pakviečia pareiškėją užpildyti paraišką per 30 kalendorinių dienų.
            
            
               6.   Jei Komisija mano, kad 2 dalies e punkte nurodyti įrodymai nebuvo pateikti, arba jei pareiškėjas neužpildo paraiškos prieš pasibaigiant pagal 5 dalį nustatytam terminui, ji paskelbia paraišką nepriimtina ir praneša apie tai pareiškėjui, o paraiškos toliau nevertina.
            
            
               7.   Pateikdami paraišką, schemos savininkai sutinka, kad schemai bus taikomas šiame reglamente numatytas vertinimas. Tačiau pareiškėjai gali bet kuriuo metu atsiimti savo paraišką.
            
         
         
            4 straipsnis
            Bendrosios lygiavertiškumo pripažinimo sąlygos
            
               1.   Schemai suteikiamas lygiavertiškumo pripažinimas, jei schemos visa apimantys išsamaus patikrinimo principai, jos reikalavimai schemoje dalyvaujantiems ekonominės veiklos vykdytojams ir konkretūs pačios schemos įsipareigojimai yra suderinti su taikytinais Reglamento (ES) 2017/821 reikalavimais.
            
            
               2.   Laikoma, kad 1 dalies reikalavimai yra įvykdyti, jei Komisija mano, kad sąlygos, pagal kurias schema turi būti vertinama kaip „visiškai suderinta“ pagal EBPO metodikos 4 skirsnį, yra tenkinamos remiantis jos atliktu visų taikytinų konkrečių kriterijų įvertinimu ir atsižvelgiant tiek į schemos politiką ir standartus, tiek į schemos užtikrinamą jų įgyvendinimą.
            
         
         
            5 straipsnis
            Konkretūs vertinimo kriterijai
            
               1.   Komisija, remdamasi 6, 7 ir 8 straipsniais, įvertina schemą pagal taikytinus konkrečius kriterijus, nustatytus EBPO metodikos 1 priede.
            
            
               2.   Kiekvienam atskiram vertinimui Komisija nustato kiekvieno konkretaus EBPO metodikos 1 priede nurodyto kriterijaus svarbą, atsižvelgdama į vertinamos schemos pobūdį, aprėptį ir ypatybes. Šiuo tikslu ji įvertina EBPO metodikos 1 priede nurodytų konkrečių kriterijų taikymą. Ji taip pat gali apsvarstyti galimybę nukrypti nuo EBPO metodikos 1 priede nurodytų konkrečių kriterijų, jei to reikia siekiant užtikrinti vertinimo atitiktį pagal Reglamento (ES) 2017/821 taikymo sritį ir reikalavimus, nustatytus, be kita ko, subjektų rūšiai, kuriai taikomi įsipareigojimai pagal tą reglamentą.
            
         
         
            6 straipsnis
            Paraiškoje pateiktos informacijos papildymas siekiant įvertinti konkrečius kriterijus
            
               1.   Komisija tinkamai papildo priimtinose paraiškose pateiktą informaciją, kad galėtų įvertinti taikytinus konkrečius kriterijus pagal 5 straipsnio 2 dalį. Visų pirma tai gali būti:
               
                           a)
                        
                        
                           dokumentų, kuriuos Komisija laiko svarbiais, kaip schemos įstatai ar lygiaverčiai ir kiti politikos dokumentai, apžvalgos; atitinkamiems schemos komitetams suteikti įgaliojimai; schemoje dalyvaujančių ekonominės veiklos vykdytojų audito ataskaitos; ekspertų ir susijusių suinteresuotųjų šalių ataskaitos; bet koks kitas schemos vertinimas, įskaitant įsivertinimus, kitos jurisdikcijos kompetentingų institucijų vertinimus bei trečiosios šalies vertinimus, ir bet kokia kita svarbi informacija, susijusi su schemos valdymu;
                        
                     
                           b)
                        
                        
                           pokalbiai su schemos atstovais, schemoje dalyvaujančių ekonominės veiklos vykdytojų valdymas, auditoriai ir kitos susijusios suinteresuotosios šalys;
                        
                     
                           c)
                        
                        
                           dalyvavimas trečiųjų šalių atliekamuose schemoje dalyvaujančių ekonominės veiklos vykdytojų audituose bei jų stebėsena pagal schemos reikalavimus ir atitinkamų audito ataskaitų vertinimas.
                        
                     
            
               2.   Įgyvendindama 1 dalį, Komisija gali paprašyti pareiškėjo pateikti bet kokią papildomą informaciją ar dokumentus ir sudaryti palankesnes sąlygas vykdyti pokalbius ir dalyvauti trečiųjų šalių atliekamuose audituose.
            
            
               3.   Komisija nustato, kokią papildomą informaciją reikia pateikti, kad ji galėtų įvertinti visus taikytinus konkrečius kriterijus. Šiuo tikslu ji gali atsižvelgti į EBPO metodikos 2 skirsnyje pateiktas rekomendacijas.
            
         
         
            7 straipsnis
            Konkrečių kriterijų vertinimo metodika
            
               1.   Kiekvieno taikytino konkretaus kriterijaus vertinime atsižvelgiama į schemos politikos modelį bei standartus ir schemos užtikrinamą jų įgyvendinimą pagal EBPO metodikos 3.2 skirsnį.
            
            
               2.   Komisija nustato, ar schema yra „visiškai“, „iš dalies“ suderinta ar „nesuderinta“ atsižvelgiant į visus taikytinus konkrečius kriterijus pagal EBPO metodikos 3.2 skirsnį.
            
            
               3.   Vertinant taikytinus konkrečius kriterijus neatsižvelgiama į galimas politikos kryptis, standartus, veiklą ir kitus schemos aspektus, nesusijusius su išsamiu metalų ir naudingųjų iškasenų tiekimo grandinių patikrinimu, kuriam taikomas Reglamentas (ES) 2017/821; taip pat neatsižvelgiama į politikos kryptis ir kitą informaciją apie įmones, kurioms šis reglamentas netaikomas, išskyrus atvejus, kai to aiškiai prašoma paraiškoje ir Komisija tam pritaria.
            
            
               4.   Vertindama paraišką, Komisija gali atsižvelgti į galimą tinkamą schemos vertinimą, atliktą patikimų trečiųjų asmenų, net jei tokie vertinimai nėra įtraukti į paraišką.
            
            
               5.   Vertinant taikytinus konkrečius kriterijus, kai schema visiškai arba iš dalies remiasi kitos schemos ar panašaus su pareiškėju nesusijusio subjekto politika, standartais ir veikla, atsižvelgiama į tai, ar:
               
                           a)
                        
                        
                           schemoje tokie subjektai buvo patikimai įvertinti ir kaip yra ar bus užtikrinama, kad tokie vertinimai būtų aktualūs ir atnaujinami laikui bėgant ir
                        
                     
                           b)
                        
                        
                           tokie subjektai yra schemos, kurių lygiavertiškumas buvo pripažintas pagal šį reglamentą.
                        
                     
         
         
            8 straipsnis
            Vertinimo ataskaita
            
               1.   Komisija parengia ataskaitą, kurioje pateikiamas jos įvertinimas, ar schema atitinka bendrąsias pripažinimo sąlygas ir taikytinus konkrečius kriterijus. Ataskaita baigiama rengti pagal 2, 3 ir 4 dalis.
            
            
               2.   Ataskaitos projektas perduodamas pareiškėjui, kuriam suteikiamas 15 kalendorinių dienų terminas pastaboms pateikti.
            
            
               3.   Išnagrinėjusi pareiškėjo pateiktas pastabas, Komisija prireikus konsultuojasi su EBPO sekretoriatu dėl ataskaitos projekto ir gali jam pateikti bet kokius patvirtinamuosius dokumentus, kurių reikia EBPO sekretoriatui parengti savo nuomonę. Komisija pakviečia EBPO sekretoriatą pateikti savo nuomonę per 30 kalendorinių dienų. Nuomonėje visų pirma pateikiamas bendrųjų pripažinimo sąlygų ir konkrečių kriterijų įvertinimas.
            
            
               4.   Komisija baigia rengti ataskaitą ne vėliau kaip per devynis mėnesius po to, kai ji paskelbia paraišką priimtina pagal 3 straipsnį, nebent ji iš anksto praneša pareiškėjui, kad ji baigs rengti ataskaitą vėliau.
            
         
         
            9 straipsnis
            Tolesni veiksmai pateikus išvadą dėl bendrųjų pripažinimo sąlygų
            
               1.   Jei Komisija mano, kad bendrosios lygiavertiškumo pripažinimo sąlygos yra įvykdytos remiantis šiame reglamente nustatyta vertinimo metodika, ji laikosi Reglamento (ES) 2017/821 8 straipsnio 3 dalyje nustatytos tvarkos.
            
            
               2.   Jei Komisija mano, kad bendrosios 4 straipsnyje nustatytos lygiavertiškumo pripažinimo sąlygos nėra įvykdytos, Komisija apie tai praneša pareiškėjui ir valstybių narių kompetentingoms institucijoms ir pateikia pareiškėjui 8 straipsnio 1 dalyje nurodytos galutinės vertinimo ataskaitos kopiją.
            
         
         
            10 straipsnis
            Pakartotinės paraiškos
            
               1.   Pakartotinė paraiška negali būti teikiama per dvylika mėnesių nuo 9 straipsnio 2 dalyje arba 3 straipsnio 6 dalyje numatyto pranešimo pateikimo arba paraiškos atsiėmimo.
            
            
               2.   Nukrypstant nuo 1 dalies, pakartotinė paraiška dėl tos pačios schemos gali būti teikiama praėjus trims mėnesiams nuo 1 dalyje nurodytų pranešimų pateikimo, jei pakanka pagerinti mažiau kaip dešimt procentų taikytinų konkrečių kriterijų įvertinimą, kad būtų tenkinamos 4 straipsnyje nustatytos bendrosios lygiavertiškumo pripažinimo sąlygos.
            
            
               3.   Pakartotinėse paraiškose pateikiama visa 3 straipsnio 2 dalyje nurodyta informacija, net jei ta informacija buvo iš dalies nurodyta ankstesnėse paraiškose.
            
            
               4.   Be 3 straipsnio 2 dalyje nurodytos informacijos, pakartotinė paraiška dėl schemos, dėl kurios jau buvo pateikta ankstesnė atmesta paraiška, turi apimti išsamią informaciją apie visas priemones, kurių buvo imtasi pagal konkrečius kriterijus, kurių Komisija nepripažino „visiškai suderintais“ vertindama naujausią atmestą paraišką.
            
         
         
            11 straipsnis
            Priemonės, kurių imtasi pagal Reglamento (ES) 2017/821 8 straipsnio 6 dalį ir 8 straipsnio 7 dalį
            
               1.   Taikydama Reglamento (ES) 2017/821 8 straipsnio 6 dalį ir 8 straipsnio 7 dalį, Komisija imasi šio straipsnio 2, 3 ir 4 dalyse nurodytų veiksmų.
            
            
               2.   Kai Komisija nustato trūkumus pripažintoje schemoje, ji apie tai praneša schemos savininkui ir suteikia schemos savininkui nuo trijų iki šešių mėnesių trukmės terminą, per kurį jis turi imtis taisomųjų veiksmų. Komisija gali pratęsti šį laikotarpį, atsižvelgdama į trūkumų pobūdį.
            
            
               3.   Schemos savininkas praneša Komisijai apie taisomuosius veiksmus, kurių buvo imtasi per 2 dalyje nustatytą terminą. Pranešime pateikiami tokių taisomųjų veiksmų įrodymai.
            
            
               4.   Komisija nepradeda Reglamento (ES) 2017/821 8 straipsnio 7 dalies antroje pastraipoje numatytos pripažinimo atšaukimo procedūros iki pasibaigiant terminui, nustatytam pagal šio straipsnio 2 dalį.
            
         
         
            12 straipsnis
            Skaidrumas ir konfidencialumas
            
               1.   Komisija sudaro schemų, kurioms yra suteiktas lygiavertiškumo pripažinimas, registrą ir viešai jį paskelbia. Komisija užtikrina, kad registras būtų atnaujinamas laiku kaskart, kai ji suteikia arba panaikina lygiavertiškumo pripažinimą.
            
            
               2.   8 straipsnio 1 dalyje nurodyta ataskaita skelbiama viešai, jei Komisija suteikia schemai lygiavertiškumo pripažinimą. EBPO sekretoriato pateikta nuomonė dėl ataskaitos projekto taip pat skelbiama viešai, nebent EBPO sekretoriatas pareikalauja, kad jo nuomonė būtų konfidenciali.
            
            
               3.   Komisija užtikrina, kad bet kokia informacija, kurią Komisija, pareiškėjai ar bet kuris fizinis ar juridinis asmuo, dalyvaujantis atliekant vertinimą pagal šį reglamentą, laiko konfidencialia, būtų tvarkoma pagal Europos Parlamento ir Tarybos reglamentą (EB) Nr. 1049/2001 (2).
            
         
         
            13 straipsnis
            Bendradarbiavimas ir parama
            
               1.   Pareiškėjai užtikrina, kad Komisijai būtų suteikta galimybė susipažinti su visa informacija, kuri, Komisijos nuomone, yra reikalinga siekiant įvertinti konkrečius kriterijus, be kita ko, sudarant palankias sąlygas vykdyti pokalbius su dalyvaujančiais ekonominės veiklos vykdytojais ir dalyvauti trečiųjų šalių atliekamuose audituose.
            
            
               2.   Komisija nutraukia arba sustabdo savo vertinimą, jei pareiškėjas neatitinka 1 dalies nuostatų, ir atitinkamai apie tai praneša pareiškėjui. Pranešime nurodomos priežastys, kodėl Komisija nutraukia arba sustabdo savo vertinimą. Jei Komisija nutraukia arba sustabdo vertinimą, schemos savininkas gali pateikti pakartotinę paraišką ne anksčiau kaip po dvylikos mėnesių nuo pranešimo pateikimo dienos.
            
            
               3.   Komisija dalijasi informacija su valstybių narių kompetentingomis institucijomis, paskirtomis pagal Reglamento (ES) 2017/821 10 straipsnio 1 dalį, kad jos galėtų veiksmingai prisidėti prie jos pagal šį reglamentą atliekamo vertinimo ir vykdyti savo pareigą užtikrinti veiksmingą ir vienodą Reglamento (ES) 2017/821 įgyvendinimą.
               Komisija visų pirma:
               
                           a)
                        
                        
                           informuoja valstybių narių kompetentingas institucijas apie schemos savininkus, kurie pateikė paraišką dėl pripažinimo pagal 3 straipsnį, ir pakviečia jas pateikti bet kokią informaciją ir įvertinimą, susijusį su vertinimu;
                        
                     
                           b)
                        
                        
                           valstybės narės kompetentingos institucijos prašymu suteikia galimybę šiai institucijai susipažinti su visa paraiška;
                        
                     
                           c)
                        
                        
                           nagrinėja bet kokią informaciją, kuri yra svarbi vertinant paraišką pagal šį reglamentą ir kurią pateikė valstybių narių kompetentingos institucijos;
                        
                     
                           d)
                        
                        
                           nagrinėja bet kokią informaciją, kurią valstybių narių kompetentingos institucijos pateikė apie Komisijos nustatytus schemų trūkumus, ir praneša joms apie visus pranešimus, pateiktus pagal 11 straipsnio 3 dalį;
                        
                     
            
               4.   Komisija atitinkamai informuoja Europos Parlamentą apie šio reglamento įgyvendinimą ir nagrinėja bet kokią su jo įgyvendinimu susijusią informaciją, kurią Europos Parlamentas pateikė Komisijai.
            
            
               5.   Be 8 straipsnio 1 dalyje numatytų konsultacijų, Komisija gali konsultuotis su EBPO sekretoriatu arba prašyti jo paramos, vykdydama savo pareigas pagal šį reglamentą.
            
         
         
            14 straipsnis
            Įsigaliojimas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. sausio 11 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 130, 2017 5 19, p. 1.
         
            (2)  2001 m. gegužės 30 d. Europos Parlamento ir Tarybos reglamentas (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais (OL L 145, 2001 5 31, p. 43).